b'\n_START_ARTICLE_\nFurubarktege\n_START_SECTION_\nUtseende\n_START_PARAGRAPH_\nFurubarktege er flat, langstrakt oval. Fargen er gr\xc3\xa5 til r\xc3\xb8dbrun. Den utvokste tegen er fra 3,5 til 4,5\xc2\xa0mm lang og har en lang sugesnabel p\xc3\xa5 undersiden av hodet. De unge individene har ikke utviklet vinger, men kan ha mindre anlegg til vinger. De ligner de voksne tegene.\n_START_SECTION_\nLevevis\n_START_PARAGRAPH_\nFurubarktege lever p\xc3\xa5 stammen av furu, under bark s\xc3\xa6rlig p\xc3\xa5 yngre furutre. Den finnes sjelden p\xc3\xa5 lerk. Tegen stikker sin lange sugesnabel inn og henter n\xc3\xa6ring fra underbarken. Gjennom sitt sug p\xc3\xa5virkes treets vekst og det f\xc3\xb8rer til skader som gir redusert kvalitet p\xc3\xa5 trevirket._NEWLINE_Furubarktge lever i to \xc3\xa5r og overvintrer to ganger. De overvintrer f\xc3\xb8rste gang som nymfe og andre gang som utvokst tege (imago). Tegen overvintrer i skogbunnen n\xc3\xa6r trestammen eller nederst, under bark p\xc3\xa5 selve stammen. Om v\xc3\xa5ren s\xc3\xb8ker tegene opp i treet og begynner \xc3\xa5 suge plantesaft. Parringen skjer vanligvis tidlig om v\xc3\xa5ren. Larvene klekkes i begynnelsen av juni og kryper en tid fritt omkring. De utvokste hunnene har flygevinger og flyr fra tre til tre, hvor de legger sine egg. Tegen velger vanligvis tr\xc3\xa6r som er mellom 8 og 13\xc2\xa0\xc3\xa5r. Egglegningen finner sted i l\xc3\xb8pet av v\xc3\xa5ren, eggene legges ett og ett eller i grupper._NEWLINE_Furubarktege er en varmekj\xc3\xa6r art og foretrekker solfylte steder med litt \xc3\xa5pen furuskog. Derfor finnes de oftest under barklaget p\xc3\xa5 sydsiden av stammen. Furubarktegen trives d\xc3\xa5rlig i tette ungskog av furu og skog innblanding med bj\xc3\xb8rk.\n_START_SECTION_\nSkadedyr\n_START_PARAGRAPH_\nN\xc3\xa5r furubarktegen suger plantesaft, f\xc3\xb8rer det til at plantevevet blir misdannet. Det oppst\xc3\xa5r brune flekker i det ytre trelaget under barken, og barkoverflaten blir knudrete. Skadene f\xc3\xb8rer til reduksjon av treets tilvekst. Skade p\xc3\xa5 furu kan v\xc3\xa6re lett \xc3\xa5 overse, da den ytre barken av treet ikke direkte angripes._NEWLINE_Angrep fra f\xc3\xa5 individer har ikke s\xc3\xa5 stor betydning, men store skader kan oppst\xc3\xa5 n\xc3\xa5r et yngre furutre angripes av flere hundre furubarkteger. P\xc3\xa5 grunn av barktegens levem\xc3\xa5te, under bark, gir kjemisk bekjempelse ofte d\xc3\xa5rlige resultater, behandlingen blir b\xc3\xa5de komplisert og kostbar.'